শহরের অন্তত দেড়শ বাড়িতে জল ঢুকে গিয়েছিল বলে দাবি। পুরসভার দাবি, অল্প সময়ের মধ্যে প্রবল বৃষ্টির কারণে জমা জল বের হতে পারেনি। তিস্তায় লাল সর্তকতা জারি করা হয়েছিল। তিস্তা এবং করলা দুই নদীতেই জল বাড়তে থাকাতেই শহরে বন্যা পরিস্থিতির আশঙ্কা হয়। পুরসভার পুর পরিষদের সদস্য সন্দীপ মাহাতো বলেন, “তুলনামূলক নিচু এলাকাগুলিতে নজরদারি রয়েছে। নৌকা থেকে শুরু করে শুকনো খাবার সবই মজুত রয়েছে।’’ সোমবার বিকেলের পরে বৃষ্টি কমলেও আকাশে কালো মেঘ রয়েছে। দিনভর রোদের দেখা মেলেনি।